**Marius Meisfjord Jøsevold** (født 11. januar 1975) er en norsk lærer og lokalpolitiker (SV). Han var leder av Nordland SV 2014-2019, og har siden 2015 vært gruppeleder for SV i fylkestinget i Nordland.

Jøsevold er opprinnelig fra Bardal i Leirfjord på Helgeland men har siden 1990-tallet vært hjemmehørende i Nesna. Han er sønn av tidligere rektor ved Høgskolen i Nesna (HiNe) Arna Meisfjord og journalist og forfatter Martin Jøsevold. Begge foreldrene har vært aktive i lokalpolitikken for Rød Valgallianse og Rødt. Han er utdannet kulturarbeider og lærer fra Høgskolen i Telemark og HiNe. Jøsevold har arbeidet som lærer på Ingøya og Austbø og har også arbeidet ved HiNe og vært leder for Nesna kommunes norskopplæring. Han var i 2008 redaktør for forskningsrapporten «Om styrking av samisk språk og identitet med vekt på Helgeland og Västerbotten».

Siden 2007 har Jøsevold vært medlem av Nesna kommunestyre og siden 2011 fylkestinget i Nordland. Han var gruppeleder for SV i fylkestinget i et år fra februar 2012, og igjen fra 2015. Fra 2010 til 2011 var han politisk rådgiver for SV på Stortinget. Han har også i flere år hatt tillitsverv i lokallag, fylkesstyret og landsstyret til SV, og har vært nestleder i Nordland SV siden februar 2012. I 2014 ble han valgt til leder. Han var fjerde vararepresentant til stortinget i 2009–2013.

Jøsevold var førstekandidat for Sosialistisk Venstreparti i Nordland ved Stortingsvalget 2013. Jøsevold lå lenge an til å komme inn på Stortinget, men mistet med knapp margin sistemandatet til Arbeiderpartiets Kjell-Idar Juvik.

Meisfjord Jøsevold sammen med Audun Lysbakken i Vestvågøy i Lofoten februar 2013  Foto: Tone Foss Aspevoll 
Jøsevold beskrev i et portrettintervju i Rana Blad i juli 2013 oljefritt Lofoten, Vesterålen og Senja som «den viktigste kampsaken for en generasjon.

Sammen med SVs andre førstekandidater i Nord-Norge, Torgeir Knag Fylkesnes fra Troms og Kirsti Bergstø fra Finnmark, har Marius Meisfjord Jøsevold lansert bevegelsen «Ja til Nord-Norge», hvor hovedpoenget er en storsatsing på regionen gjennom utvikling og å utnytte ressurser lokalt. Sammen med Audun Lysbakken presenterte Jøsevold, Fylkesnes og Bergstø i juni 2013 en syvpunktsplan for framtidens Nord-Norge som de kalte en «kontrakt med Nord-Norge».

Referanser
----------

1. ↑  «Vil på Stortinget». Rana Blad ranablad.no. 7. september 2012. Besøkt 14. juli 2013.
2. 1 2 3  Marthinsen, Roger (12. juli 2013). «Til kamp mot høyrekrefter». Ranablad.
3. ↑  Publikasjoner av Jøsevold, Marius Meisfjord Arkivert 3. juli 2011 hos Wayback Machine. i Bibsys
4. ↑  Skille, Thor-Wiggo. «Jøsevold ny gruppeleder i SV». Nordland fylkeskommune nfk.no. Arkivert fra originalen 5. mars 2016. Besøkt 13. juli 2013.
5. ↑  gruppeledere Arkivert 31. mars 2016 hos Wayback Machine. nfk.no
6. ↑  Kringstad, Kirsti (9. februar 2014). «SV skal styrkes fra nord». Avisa Nordland. Besøkt 25. mars 2015.
7. ↑  «Marius Meisfjord Jøsevold». Stortinget.no.
8. ↑  Andersen, Barbro (10. februar 2012). «Kampvotering i Nordland SV». nrk.no. Besøkt 13. juli 2013.
9. ↑  Gabrielsen, Kenneth Johan (9. september 2013). «Valgthriller mellom Juvik og Jøsevold». Rana Blad. Besøkt 25. mars 2013.
10. ↑  Krekling, David Vojislav (16. mars 2013). «SV: – Lei oljemaset i nord». nrk.no. Besøkt 13. juli 2013.
11. ↑  Sveen, Eirik Hind (28. juni 2013). «Valgløfte: 10 milliarder til Nord-Norge». Avisen Nordlys nordlys.no. Besøkt 13. juli 2013.

Eksterne lenker
---------------

* (en) Marius Jøsevold – kategori av bilder, video eller lyd på Commons Rediger på Wikidata
* (no) Marius Meisfjord Jøsevold hos Stortinget Rediger på Wikidata

* (no) Marius Meisfjord Jøsevold hos Norsk senter for forskningsdata politikerarkiv (nedlagt) Rediger på Wikidata
* (no) Ja til Nord-norge offisiell side
* (no) Nei til Røkke, ja til Nord-norge Intervju med Jøsevold i Vesteraalens Avis 20. juni 2013

  


|  |  |
| --- | --- |
| Oppslagsverk/autoritetsdata | BIBSYS **·** Stortinget **·** VIAF
 |